
Betegtájékoztató: Információk a felhasználó számára

Ketosteril filmtabletta

esszenciális aminosavak, aminosavak hidroxi- és ketoanalógjai, kalcium

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Ketosteril filmtabletta és milyen betegségek esetén alkalmazható?
2.	Tudnivalók a Ketosteril filmtabletta szedése előtt
3.	Hogyan kell szedni a Ketosteril filmtablettát?
4.	Lehetséges mellékhatások
5.	Hogyan kell a Ketosteril filmtablettát tárolni?
6.	A csomagolás tartalma és egyéb információk


1.	Milyen típusú gyógyszer a Ketosteril filmtabletta és milyen betegségek esetén alkalmazható?

A Ketosteril filmtabletta szedése javallott
· krónikus vesebetegség esetén a hibás vagy elégtelen fehérje-anyagcsere okozta szövődmények megelőzésére és kezelésére;
· a vesekárosodás különböző szakaszaiban, az ehhez az állapothoz szükséges, módosított fehérjetartalmú táplálkozás mellett.


2.	Tudnivalók a Ketosteril filmtabletta szedése előtt

Ne szedje a Ketosteril filmtablettát
· ha allergiás a hatóanyagokra vagy a gyógyszer (6. pontban felsorolt) egyéb összetevőjére;
· ha a vérkalciumszintje magas;
· ha aminosavanyagcsere-zavarban szenved.

Figyelmeztetések és óvintézkedések
· A Ketosteril filmtablettát étkezés közben kell bevenni a megfelelő felszívódás érdekében.
· A vérkalciumszintet rendszeresen ellenőriztesse!
· Biztosítsa a megfelelő kalóriabevitelt!

Tájékoztassa kezelőorvosát, ha
· Ön a fenilketonuriának nevezett ritka genetikai rendellenességben szenved,
· más betegsége is van vagy allergiás,
· egyéb gyógyszereket is szed, beleértve a vény nélkül kapható készítményeket is,
· terhes vagy szoptat.

Feltétlenül végeztesse el az orvos által rendelt kontrollvizsgálatokat.

Gyermekek és serdülők
Ez idáig nem végeztek vizsgálatokat a készítmény gyermekgyógyászati alkalmazásával kapcsolatban.

Egyéb gyógyszerek és a Ketosteril filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is.
· Kalciumtartalmú készítmények (például acetolit) egyidejű alkalmazása a vérkalciumszint kóros emelkedéséhez, vagy annak erősödéséhez vezethet.
A szívglikozidok iránti fogékonyság és így a szívritmuszavar kockázata növekszik a vérkalciumszint emelkedésével.
· Alumínium-hidroxid-tartalmú készítmények adását mérsékelni kell. Figyelmet kell fordítani a vérfoszfátszint csökkenésére.
· Legalább 2 órának kell eltelnie a Ketosteril filmtabletta és egy olyan gyógyszer bevétele közt, amely korlátozottan oldódó vegyületet képez a kalciummal, mint például a
· tetraciklinek,
· kinolonok, mint például a ciprofloxacin és a norfloxacin,
· vastartalmú készítmények,
· fluoridtartalmú készítmények,
· esztramusztin-tartalmú készítmények.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.
Ez idáig nem végeztek vizsgálatokat a Ketosteril filmtabletta alkalmazásával kapcsolatban terhesség és szoptatás alatt.

A készítmény hatásai a gépjárművezetéshez és a gépek kezeléséhez szükséges képességekre
A Ketosteril filmtabletta nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

A Ketosteril filmtabletta fenilalanint tartalmaz
Ez a gyógyszer fenilalanint tartalmaz, ezért ártalmas lehet, ha Ön a fenilketonuriának nevezett ritka genetikai rendellenességben szenved, amely során a fenilalanin felhalmozódik, mert a szervezet nem tudja megfelelően eltávolítani.


3.	Hogyan kell szedni a Ketosteril filmtablettát?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A készítmény adagját az orvos egyedileg határozza meg. A készítmény szokásos napi adagja felnőtteknek 5-8 testtömegkilogrammonként 1 filmtabletta, melyet 3 részre elosztva (naponta három alkalommal) kell alkalmazni.
A Ketosteril filmtablettát szájon át kell bevenni étkezés közben, és egészben kell lenyelni.

Mennyi ideig szedhető a Ketosteril filmtabletta?
A Ketosteril filmtabletta a vesebetegség típusától és a vesebetegség előrehaladottsági állapotától függően, különböző mértékű fehérjebevitelt tartalmazó diéta mellett, az orvos előírása alapján – jellemzően hosszú ideig, évekig – alkalmazandó.

Ha az előírtnál több Ketosteril filmtablettát vett be
Tájékoztassa kezelőorvosát.

Ha elfelejtette bevenni a Ketosteril filmtablettát
Ne vegyen be kétszeres adagot a kihagyott filmtabletta pótlására.
Folytassa a kezelést az előírtak szerint, és tájékoztassa kezelőorvosát.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét. 


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Előfordulhat:
· emelkedett vérkalciumszint. Ebben az esetben javasolt csökkenteni a D-vitamin-bevitelt. Amennyiben az emelkedett vérkalciumszint továbbra is fennáll, csökkenteni kell a Ketosteril filmtabletta adagját, csakúgy, mint minden egyéb kalciumforrásét.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Ketosteril filmtablettát tárolni?

Legfeljebb 25 °C-on, nedvességtől védve tárolandó.
A gyógyszer gyermekektől elzárva tartandó!
A dobozon, a laminált védőtasakon és a buborékcsomagoláson feltüntetett lejárati idő (Felhasználható, Expiry date, EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Ketosteril filmtabletta?

A készítmény hatóanyagai
1 filmtabletta tartalma:
	L-triptofán
	23,0 mg

	L-tirozin
	30,0 mg

	L-hisztidin
	38,0 mg

	Treonin
	53,0 mg

	DL-2-hidroxi-4-metilmerkapto-vajsav (Metionin α-hidroxianalógja), Ca só
	59,0 mg

	DL-3-metil-2-oxo-valeriánsav (Izoleucin α‑ketoanalógja), Ca só
	67,0 mg

	2-oxo-3-fenil-propionsav (Fenilalanin α‑ketoanalógja), Ca só
	68,0 mg

	3-metil-2-oxo-vajsav (Valin α-ketoanalógja), Ca só
	86,0 mg

	4-metil-2-oxo-valeriánsav (Leucin α‑ketoanalógja), Ca só
	101,0 mg

	L-Lizin-acetát 
(megfelel 75 mg L-Lizinnek)
	105 mg

	Összes nitrogéntartalom filmtablettánként
	36 mg

	Kalciumtartalom filmtablettánként
	1,25 mmol=0,05 g



Egyéb összetevők:
[bookmark: _Hlk92354642][bookmark: _GoBack]Glicerin-triacetát, kinolinsárga (E 104), vízmentes kolloid szilícium-dioxid, poli[butil-metakrilát-co-(2-di-metil-aminoetil)metakrilát-co-metil-metilakrilát] 1:2:1, kroszpovidon, titán-dioxid (E 171), makrogol 6000, magnézium-sztearát, talkum, povidon, kukoricakeményítő.

Milyen a Ketosteril filmtabletta külleme és mit tartalmaz a csomagolás?
Tabletta külleme: sárga színű, hosszúkás, mindkét oldalán domború felületű filmtabletta.
Csomagolás: 1 vagy 3 laminált védőtasak, amely egyenként 5×20 db filmtablettát tartalmazó színtelen, átlátszó buborékcsomagolást tartalmaz, dobozban.

A forgalomba hozatali engedély jogosultja
Fresenius Kabi Deutschland GmbH
D-61346 Bad Homburg v.d.H.
Németország

Gyártó
LABESFAL - Laboratórios Almiro, S.A.
Lagedo, Santiago de Besteiros, 
Santiago de Besteiros, 3465-157, Portugália

Fresenius Kabi Deutschland GmbH,
D-61169 Friedberg, Németország

OGYI-T-4359/01	100 ×
OGYI-T-4359/02	300 ×

